CELEX: 32016R0778
Language: lt
Date: 2016-02-02 00:00:00
Title: 2016 m. vasario 2 d. Komisijos deleguotasis reglamentas (ES) 2016/778, kuriuo Europos Parlamento ir Tarybos direktyva 2014/59/ES papildoma nuostatomis dėl aplinkybių ir sąlygų, kuriomis papildomų ex-post įnašų mokėjimas gali būti iš dalies ar visiškai atidėtas, nuostatomis dėl nustatymo, kuri veikla, paslaugos ir operacijos yra ypatingos svarbos funkcijos, kriterijų ir nuostatomis dėl nustatymo, kurios verslo linijos ir susijusios paslaugos yra pagrindinės verslo linijos, kriterijų (Tekstas svarbus EEE)

20.5.2016   
            
            
               LT
            
            
               Europos Sąjungos oficialusis leidinys
            
            
               L 131/41
            
         KOMISIJOS DELEGUOTASIS REGLAMENTAS (ES) 2016/778
   2016 m. vasario 2 d.
   kuriuo Europos Parlamento ir Tarybos direktyva 2014/59/ES papildoma nuostatomis dėl aplinkybių ir sąlygų, kuriomis papildomų ex-post įnašų mokėjimas gali būti iš dalies ar visiškai atidėtas, nuostatomis dėl nustatymo, kuri veikla, paslaugos ir operacijos yra ypatingos svarbos funkcijos, kriterijų ir nuostatomis dėl nustatymo, kurios verslo linijos ir susijusios paslaugos yra pagrindinės verslo linijos, kriterijų
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. gegužės 15 d. Europos Parlamento ir Tarybos direktyvą 2014/59/ES, kuria nustatoma kredito įstaigų ir investicinių įmonių gaivinimo ir pertvarkymo sistema ir iš dalies keičiamos Tarybos direktyva 82/891/EEB, direktyvos 2001/24/EB, 2002/47/EB, 2004/25/EB, 2005/56/EB, 2007/36/EB, 2011/35/ES, 2012/30/ES bei 2013/36/ES ir Europos Parlamento ir Tarybos reglamentai (ES) Nr. 1093/2010 bei (ES) Nr. 648/2012 (1), ypač į jos 2 straipsnio 2 dalį ir 104 straipsnio 4 dalį,
   kadangi:
   
               (1)
            
            
               pertvarkymo institucija, gavusi įstaigos prašymą, turėtų leisti atidėti papildomų ex-post įnašų mokėjimą, kaip nurodoma Direktyvos 2014/59/ES 104 straipsnyje, kad palengvintų pertvarkymo institucijos atliekamą įvertinimą, kuriuo nustatoma, ar ta įstaiga atitinka atidėjimo sąlygas, nustatytas Direktyvos 2014/59/ES 104 straipsnio 3 dalyje. Susijusi įstaiga turėtų pateikti informaciją, kurios reikia pertvarkymo institucijai, kad ši galėtų atlikti tokį įvertinimą. Kad nebūtų pakartotinai taikomas reikalavimas pranešti, pertvarkymo institucija turėtų atsižvelgti į visą kompetentingos nacionalinės institucijos turimą informaciją;
            
         
               (2)
            
            
               vertindama papildomų ex-post įnašų mokėjimo poveikį įstaigos mokumui ar likvidumui, pertvarkymo institucija turėtų išnagrinėti to mokėjimo poveikį įstaigos kapitalo ir likvidumo pozicijoms. Atliekant analizę įstaigos balanse numatoma nuostolių suma, lygi mokėtinai sumai tuo metu, kai sueina mokėjimo terminas, ir prognozuojami įstaigos kapitalo pakankamumo rodikliai per atitinkamą laikotarpį nuo to, kai patirtas šis nuostolis. Be to, reikėtų numatyti netenkamų pinigų srautą, lygų mokėtinai sumai tuo metu, kai sueina mokėjimo terminas, ir įvertinti likvidumo riziką;
            
         
               (3)
            
            
               pagal gaivinimo ir pertvarkymo planus įstaigos ir pertvarkymo institucijos turi būti pajėgios nustatyti įstaigų ar grupių ypatingos svarbos funkcijas ir užtikrinti jų tęstinumą;
            
         
               (4)
            
            
               pertvarkomos įstaigos vykdomų ypatingos svarbos funkcijų tęstinumas yra vienas iš pagrindinių pertvarkymo tikslų. Juo siekiama išsaugoti finansinį stabilumą ir apsaugoti realiąją ekonomiką, todėl jis labai svarbus gaivinimo ir pertvarkymo planavimo procese. Ypatingos svarbos funkcijomis gali būti indėlių priėmimas, skolinimo ir paskolų paslaugos, mokėjimo, tarpuskaitos, saugojimo ir atsiskaitymo paslaugos, didmeninio finansavimo rinkos veikla, kapitalo rinkų ir investavimo veikla;
            
         
               (5)
            
            
               įstaigos ar grupės ypatingos svarbos funkcijos yra nustatytos jos gaivinimo plane. Gaivinimo planu, kurį turėtų įvertinti pertvarkymo institucija, turėtų būti grindžiamas pertvarkymo planas. Pertvarkymo institucija, rengdama pertvarkymo planą, turėtų pati įvertinti ypatingos svarbos funkcijas ir paaiškinti, kaip būtų galima teisiškai ir ekonomiškai atskirti ypatingos svarbos funkcijas ir pagrindines verslo linijas nuo kitų funkcijų, kad būtų užtikrintas tęstinumas įstaigos žlugimo atveju;
            
         
               (6)
            
            
               vertindama įstaigos pertvarkymo galimybes, pertvarkymo institucija turėtų atsižvelgti į tai, ar pasirinkta strategija užtikrinamas ypatingos svarbos funkcijų tęstinumas ir ar įgaliojimai įveikti ar šalinti sėkmingo pertvarkymo kliūtis yra susiję su ypatingos svarbos funkcijomis. Gelbėjimo privačiomis lėšomis atveju panašiai būtų galima privačiomis lėšomis negelbėti įsipareigojimų, kai šių įsipareigojimų išskyrimas yra būtinas ir proporcingas siekiant ypatingos svarbos funkcijų tęstinumo. Ypatingos svarbos funkcijos yra taip pat svarbios taikant laikino banko priemonę, nes laikino banko įstaiga turėtų palaikyti ypatingos svarbos funkcijas;
            
         
               (7)
            
            
               ypatingos svarbos funkcijos turėtų būti nustatomos taikant dviejų etapų procedūrą: pirma, įstaigos, rengdamos savo gaivinimo planus, įvertina pačios save. Antra, siekdamos bankų taikomų metodų nuoseklumo ir suderinamumo, pertvarkymo institucijos kritiškai peržiūri atskirų įstaigų gaivinimo planus. Nors pertvarkymo institucijos laikosi bendro požiūrio į tai, kurios funkcijos yra esminės siekiant išlaikyti bendrą finansinį stabilumą, planuodamos ir vykdydamos pertvarkymą jos turėtų priimti galutinį sprendimą, kuriuo nustatomos ypatingos svarbos funkcijos;
            
         
               (8)
            
            
               ypatingos svarbos paslaugomis turėtų būti pagrindinės operacijos, veikla ir paslaugos, vykdomos vienam (specializuotos paslaugos) ar keliems verslo padaliniams ar grupės juridiniams subjektams (bendrosios paslaugos), kurių reikia vienai ar kelioms ypatingos svarbos funkcijoms užtikrinti. Ypatingos svarbos paslaugas gali teikti vienas ar keli subjektai (kaip antai atskiras juridinis subjektas arba vidaus padalinys), priklausantys grupei (vidaus paslauga), arba pagal užsakomųjų paslaugų sutartį išorės paslaugų teikėjas (išorės paslauga). Paslauga laikytina ypatingos svarbos, kai nustojus ją teikti gali atsirasti didelių kliūčių arba būti visiškai sutrikdytas ypatingos svarbos funkcijų atlikimas, nes šios paslaugos yra neatsiejamai susijusios su ypatingos svarbos funkcijomis, kurias įstaiga vykdo trečiųjų šalių vardu. Jų nustatymas atitinka ypatingos svarbos funkcijų nustatymą;
            
         
               (9)
            
            
               įstaigos ir pertvarkymo institucijos ypatingos svarbos paslaugas turėtų taip pat nustatyti gaivinimo ir pertvarkymo planuose. Kai ypatingos svarbos paslaugų teikimas yra perduotas trečiosioms šalims, pertvarkymo institucija turėtų būti pajėgi vertinti tik tai, kas būtina siekiant nustatyti, ar įstaiga turi tinkamą veiklos tęstinumo planą;
            
         
               (10)
            
            
               nustačius, kad paslauga yra kritinės svarbos, įstaigoms turėtų būti sudarytos sąlygos užtikrinti šių paslaugų tęstinumą patikint jų teikimą subjektams ar padaliniams, kurie yra atsparūs žlugimui, arba sudarant tinkamus susitarimus, pagal kuriuos šias paslaugas teiktų išorės paslaugų teikėjas;
            
         
               (11)
            
            
               pagrindinis ypatingos svarbos funkcijos ir pagrindinės verslo linijos skirtumas – susijusios veiklos poveikis. Ypatingos svarbos funkcijos turėtų būti vertinamos atsižvelgiant į jų svarbą realiosios ekonomikos ir finansų rinkų veikimui ir dėl to bendram finansiniam stabilumui, o pagrindinės verslo linijos turėtų būti vertinamos pagal jų svarbą pačiai įstaigai, pavyzdžiui, jų įnašą į įstaigos pajamas ir pelną;
            
         
               (12)
            
            
               kadangi gaivinimo plane turėtų būti pateiktas išsamus įstaigos pagrindinių verslo linijų, operacijų ir turto vertės bei paklausos rinkoje nustatymo procesų aprašas, pertvarkymo plane reikėtų pateikti įstaigos ypatingos svarbos veiklos ir pagrindinių verslo linijų schemą ir paaiškinimą, kaip būtų galima teisiškai ir ekonomiškai atskirti ypatingos svarbos funkcijas ir pagrindines verslo linijas nuo kitų funkcijų, kad būtų užtikrintas tęstinumas įstaigos žlugimo atveju. Pertvarkant įstaigą ypatingos svarbos funkcijų ir pagrindinių verslo linijų tęstinumo poreikiu gali būti pateisinamas gelbėjimo privačiomis lėšomis priemonės netaikymas tam tikriems įsipareigojimams, be to, pateisinamas jų perdavimas laikinam bankui;
            
         
               (13)
            
            
               nors dažnai pagrindinės verslo linijos yra susijusios su įnašu į finansinius įstaigos rezultatus, pagal tokį požiūrį gali būti nustatomos ne visos pagrindinės verslo linijos, nes įstaiga gali teikti paslaugą, kuri nėra tiesiogiai pelninga (ar net yra nuostolinga), tačiau sukuria didelę franšizės vertę ir dėl to yra svarbi visai jos veiklai,
            
         PRIĖMĖ ŠĮ REGLAMENTĄ:
   I SKYRIUS
   
      BENDROSIOS NUOSTATOS
   
   1 straipsnis
   Dalykas
   Šiuo reglamentu nustatomos taisyklės, kuriomis patikslinama:
   
               a)
            
            
               aplinkybės ir sąlygos, kuriomis papildomų ex-post įnašų mokėjimas gali būti iš dalies ar visiškai atidėtas pagal Direktyvos 2014/59/ES 104 straipsnio 3 dalį;
            
         
               b)
            
            
               veiklos, paslaugų ir operacijų, nurodytų Direktyvos 2014/59/ES 2 straipsnio 1 dalies 35 punkte, nustatymo kriterijai;
            
         
               c)
            
            
               verslo linijų ir susijusių paslaugų, nurodytų Direktyvos 2014/59/ES 2 straipsnio 1 dalies 36 punkte, nustatymo kriterijai.
            
         Šias taisykles taiko valstybės narės pagal Direktyvos 2014/59/ES 3 straipsnį paskirta pertvarkymo institucija.
   2 straipsnis
   Apibrėžtys
   Šiame reglamente vartojamų terminų apibrėžtys:
   1)   atidėjimo laikotarpis– ne ilgesnis kaip šešių mėnesių laikotarpis;
   2)   funkcija– įstaigos arba grupės veiklos, operacijų ar paslaugų, teikiamų įstaigos, kad ir kokia būtų įstaigos vidaus struktūra, trečiosioms šalims, struktūrinė visuma;
   3)   verslo linija– įstaigos arba grupės veiklos, procesų ir operacijų, siekiant organizacijos tikslų sukurtų trečiosioms šalims naudotis, struktūrinė visuma.
   II SKYRIUS
   
      
         EX-POST ĮNAŠŲ MOKĖJIMO ATIDĖJIMAS
   
   3 straipsnis
   Papildomų ex-post įnašų mokėjimo atidėjimas
   1.   Direktyvos 2014/59/ES 104 straipsnio 3 dalyje nurodomą ex-post įnašų mokėjimo atidėjimą įstaigos prašymu gali suteikti pertvarkymo institucija. Ta įstaiga pateikia visą informaciją, kurios reikia pertvarkymo institucijai, kad ši galėtų įvertinti papildomų ex-post įnašų mokėjimo poveikį įstaigos finansinei būklei. Siekdama nustatyti, ar ta įstaiga atitinka 3 dalyje nurodytas atidėjimo sąlygas, pertvarkymo institucija atsižvelgia į visą kompetentingos nacionalinės institucijos turimą informaciją.
   2.   Nustatydama, ar ta įstaiga atitinka atidėjimo sąlygas, pertvarkymo institucija įvertina, kokį poveikį papildomų ex-post įnašų mokėjimas darytų tos įstaigos mokumui ir likvidumui. Kai ta įstaiga priklauso grupei, atliekant įvertinimą įvertinamas ir poveikis visos grupės mokumui ir likvidumui.
   3.   Pertvarkymo institucija gali atidėti papildomų ex-post įnašų mokėjimą, kai padaro išvadą, kad mokėjimo pasekmės būtų šios:
   
               a)
            
            
               galimas įstaigos minimalaus nuosavų lėšų reikalavimo, nurodyto Europos Parlamento ir Tarybos reglamento 575/2013 (2) 92 straipsnyje, pažeidimas per ateinančius šešis mėnesius;
            
         
               b)
            
            
               galimas įstaigos minimalaus padengimo likvidžiuoju turtu reikalavimo, nurodyto Reglamento (ES) Nr. 575/2013 412 straipsnio 1 dalyje ir patikslinto Komisijos deleguotojo reglamento (ES) 2015/61 (3) 4 straipsnyje, pažeidimas per ateinančius šešis mėnesius;
            
         
               c)
            
            
               galimas įstaigos specialaus likvidumo reikalavimo, nurodyto Europos Parlamento ir Tarybos direktyvos 2013/36/ES (4) 105 straipsnyje, pažeidimas per ateinančius šešis mėnesius.
            
         4.   Pertvarkymo institucija nustato tik tokios trukmės atidėjimo laikotarpį, koks būtinas siekiant išvengti rizikos tos įstaigos ar jos grupės finansinei būklei. Pertvarkymo institucija reguliariai stebi, ar 3 dalyje nurodytos atidėjimo sąlygos atidėjimo laikotarpiu ir toliau egzistuoja.
   5.   Tos institucijos prašymu pertvarkymo institucija gali pratęsti atidėjimo laikotarpį, kai nustato, kad 3 dalyje nurodytos atidėjimo sąlygos ir toliau egzistuoja. Pratęsimas neviršija 6 mėnesių.
   4 straipsnis
   Atidėjimo poveikio mokumui įvertinimas
   1.   Pertvarkymo institucija vertina papildomų ex-post įnašų mokėjimo poveikį įstaigos reguliuojamojo kapitalo pozicijai. Atliekant tą įvertinimą nagrinėjamas poveikis, kurį papildomų ex-post įnašų mokėjimas darytų įstaigos pajėgumui laikytis minimalaus nuosavų lėšų reikalavimo, nurodyto Reglamento (ES) Nr. 575/2013 92 straipsnyje.
   2.   Atliekant šį įvertinimą ex-post įnašų suma atimama iš įstaigos nuosavų lėšų pozicijos.
   3.   1 dalyje nurodyta analizė apima bent laikotarpį iki kitos ataskaitų pateikimo datos pagal nuosavų lėšų reikalavimą, nustatytą Komisijos įgyvendinimo reglamento (ES) Nr. 680/2014 (5) 3 straipsnyje.
   5 straipsnis
   Atidėjimo poveikio likvidumui įvertinimas
   1.   Pertvarkymo institucija vertina papildomų ex-post įnašų mokėjimo poveikį įstaigos likvidumo pozicijai. Atliekant tą įvertinimą nagrinėjamas poveikis, kurį papildomų ex-post įnašų mokėjimas darytų įstaigos pajėgumui laikytis padengimo likvidžiuoju turtu reikalavimo, nurodyto Reglamento (ES) Nr. 575/2013 412 straipsnio 1 dalyje ir patikslinto Deleguotojo reglamento (ES) 2015/61 4 straipsnyje.
   2.   Atlikdama 1 dalyje aprašytą analizę, pertvarkymo institucija prie apskaičiuojamo grynojo likvidumo netenkamų pinigų srauto, kaip nurodyta Deleguotojo reglamento (ES) 2015/61 20 straipsnio 1 dalyje, prideda likvidumo netenkamų pinigų srautų sumą, lygią 100 % mokėtinos sumos tuo metu, kai sueina papildomų ex-post įnašų mokėjimo terminas.
   3.   Be to, pertvarkymo institucija įvertina tokio netenkamų pinigų srauto, nustatyto pagal 2 dalį, poveikį specialiam likvidumo reikalavimui, nurodytam Direktyvos 2013/36/ES 105 straipsnyje.
   4.   1 dalyje nurodyta analizė apima bent laikotarpį iki kitos ataskaitų pateikimo datos pagal padengimo likvidžiuoju turtu reikalavimą, nustatytą Įgyvendinimo reglamento (ES) Nr. 680/2014 3 straipsnyje.
   III SKYRIUS
   
      KRITERIJAI, PAGAL KURIUOS NUSTATOMOS YPATINGOS SVARBOS FUNKCIJOS IR PAGRINDINĖS VERSLO LINIJOS
   
   6 straipsnis
   Ypatingos svarbos funkcijų nustatymo kriterijai
   1.   Funkcija laikoma ypatingos svarbos, kai atitinka abi šias sąlygas:
   
               a)
            
            
               funkcija yra įstaigos teikiama trečiosioms šalims, nesusijusioms su įstaiga arba grupe, ir
            
         
               b)
            
            
               staigus tos funkcijos sutrikimas greičiausiai turėtų reikšmingą neigiamą poveikį trečiosioms šalims, sukeltų plintantį neigiamą poveikį arba pakirstų rinkos dalyvių pasitikėjimą dėl funkcijos sisteminės svarbos trečiosioms šalims ir įstaigos arba grupės sisteminės svarbos teikiant funkciją.
            
         2.   Vertindamos reikšmingą neigiamą poveikį trečiosioms šalims, funkcijos sisteminę svarbą trečiosioms šalims ir įstaigos arba grupės sisteminę svarbą teikiant funkciją, įstaiga ir pertvarkymo institucija atsižvelgia į įstaigos ar grupės dydį, rinkos dalį, išorės ar vidaus tarpusavio sąsajas, sudėtingumą ir tarpvalstybinę veiklą.
   Poveikio trečiosioms šalims įvertinimo kriterijai apima bent šiuos elementus:
   
               a)
            
            
               veiklos pobūdis ir mastas, pasaulinis, nacionalinis ar regioninis mastas, sandorių apimtis ir skaičius, klientų ir sandorio šalių skaičius, klientų, kuriems įstaiga yra vienintelė arba pagrindinė bankininkystės partnerė, skaičius;
            
         
               b)
            
            
               įstaigos svarba vietos, nacionaliniu ar Europos lygmeniu, kaip tinkama atitinkamoje rinkoje. Įstaigos svarba gali būti vertinama pagal rinkos dalį, tarpusavio sąsajas, sudėtingumą ir tarpvalstybinę veiklą;
            
         
               c)
            
            
               klientų ir suinteresuotųjų subjektų, kuriems funkcija daro poveikį, pobūdis, pavyzdžiui, mažmeniniai klientai, verslo klientai, tarpbankiniai klientai, centriniai tarpuskaitos namai, viešosios institucijos ir t. t.;
            
         
               d)
            
            
               rinkų, infrastruktūros, klientų ir viešųjų paslaugų sutrikdymas, kurį gali sukelti funkcija. Visų pirma, vertinant galima atsižvelgti į poveikį susijusių rinkų likvidumui, klientų verslo sutrikdymo poveikį ir mastą, trumpalaikius likvidumo poreikius; sandorio šalių, klientų ir visuomenės suvokimą; klientų reagavimo pajėgumą ir spartumą; svarbą kitų rinkų veikimui; poveikį kitos rinkos likvidumui, operacijoms ir struktūrai; poveikį kitoms sandorio šalims, susijusioms su pagrindiniais klientais, ir funkcijos tarpusavio sąsajas su kitomis paslaugomis.
            
         3.   Realiajai ekonomikai ir finansų rinkoms svarbi funkcija laikoma pakeičiama, kai ją galima priimtinu būdu pakeisti per protingą laiko tarpą ir taip išvengti realiosios ekonomikos ir finansų rinkų sisteminių problemų.
   Vertinant funkcijos pakeičiamumą, atsižvelgiama į šiuos kriterijus:
   
               a)
            
            
               tos funkcijos rinkos struktūrą ir pakaitinių paslaugos teikėjų egzistavimą;
            
         
               b)
            
            
               kitų paslaugos teikėjų kompetenciją pajėgumo, funkcijos vykdymo reikalavimų ir galimų kliūčių patekti į rinką ar plėstis požiūriu;
            
         
               c)
            
            
               kitų paslaugos teikėjų paskatas perimti šią veiklą;
            
         
               d)
            
            
               laikotarpį, kurio reikia paslaugos naudotojams pradėti naudotis naujo paslaugų teikėjo paslaugomis, ir to paslaugų teikėjo pakeitimo išlaidas, laiką, kurio reikia kitiems konkurentams perimti funkcijoms, ir tai, ar to laikotarpio pakaks reikšmingam sutrikdymui išvengti priklausomai nuo paslaugos rūšies.
            
         4.   Paslauga laikoma ypatingos svarbos, kai nutrūkus jos teikimui gali atsirasti didelių kliūčių arba būti sutrikdytas vienos ar kelių ypatingos svarbos funkcijų atlikimas. Paslauga nelaikoma ypatingos svarbos, kai ją per protingą laikotarpį panašiu mastu, priklausomai nuo jos tikslo, kokybės ir kainos, gali pradėti teikti kitas paslaugų teikėjas.
   5.   Funkcijų ar paslaugų teikimo nutrūkimas – tai situacija, kai panašiu mastu ir panašiomis sąlygomis nebeteikiamos panašios kokybės funkcijos ir paslaugos, išskyrus atvejus, kai funkcijos ar paslaugos teikimo pokytis įvyksta planuotai.
   7 straipsnis
   Pagrindinių verslo linijų nustatymo kriterijai
   1.   Verslo linijos ir susijusios paslaugos, kurios yra reikšmingi įstaigos arba grupės, kuriai ji priklauso, pajamų, pelno ar franšizės vertės šaltiniai, laikomos pagrindinėmis verslo linijomis.
   2.   Pagrindinės verslo linijos nustatomos pagal įstaigos vidaus struktūrą, jos verslo strategiją ir tai, kokiu mastu tos pagrindinės verslo linijos prisideda prie įstaigos finansinių rezultatų. Pagrindinių verslo linijų rodikliai yra šie (sąrašas negalutinis):
   
               a)
            
            
               pagrindinės verslo linijos pajamos, išreikštos bendrų pajamų procentine dalimi;
            
         
               b)
            
            
               pagrindinės verslo linijos pelnas, išreikštas bendro pelno procentine dalimi;
            
         
               c)
            
            
               kapitalo arba turto grąža;
            
         
               d)
            
            
               bendras turtas, pajamos ir įplaukos;
            
         
               e)
            
            
               klientų bazė, geografinė aprėptis, prekės ženklas ir verslo sąveika su kitomis grupės įmonėmis;
            
         
               f)
            
            
               pagrindinės verslo linijos nutrūkimo poveikis išlaidoms ir įplaukoms, kai ta linija yra finansavimo ar likvidumo šaltinis;
            
         
               g)
            
            
               pagrindinės verslo linijos augimo perspektyva;
            
         
               h)
            
            
               verslo patrauklumas konkurentams, t. y. noras potencialiai jį įsigyti;
            
         
               i)
            
            
               rinkos potencialas ir franšizės vertė.
            
         Nustatant pagrindinę verslo liniją galima atsižvelgti į būsimas planuojamas pajamas, augimo perspektyvas ir franšizės vertę, kai jos pagrindžiamos įtikinamomis, įrodymais grįstomis prognozėmis, kuriose nurodomos prielaidos, kuriomis jos grįstos.
   3.   Pagrindinės verslo linijos gali priklausyti nuo veiklos, kuri pati tiesioginio pelno įstaigai neuždirba, tačiau ja grindžiamos įstaigos pagrindinės verslo linijos, todėl ji netiesiogiai prisideda prie įstaigos pelno.
   IV SKYRIUS
   
      BAIGIAMOSIOS NUOSTATOS
   
   8 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. vasario 2 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 173, 2014 6 12, p. 190.
   
      (2)  2013 m. birželio 26 d. Europos Parlamento ir Tarybos reglamentas (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (OL L 176, 2013 6 27, p. 1).
   
      (3)  2014 m. spalio 10 d. Komisijos deleguotasis reglamentas (ES) 2015/61, kuriuo dėl kredito įstaigoms taikomo padengimo likvidžiuoju turtu reikalavimo papildomas Europos Parlamento ir Tarybos reglamentas (ES) Nr. 575/2013 (OL L 11, 2015 1 17, p. 1).
   
      (4)  2013 m. birželio 26 d. Europos Parlamento ir Tarybos direktyva 2013/36/ES dėl galimybės verstis kredito įstaigų veikla ir dėl riziką ribojančios kredito įstaigų ir investicinių įmonių priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB (OL L 176, 2013 6 27, p. 338).
   
      (5)  2014 m. balandžio 16 d. Komisijos įgyvendinimo reglamentas (ES) Nr. 680/2014, kuriuo pagal Europos Parlamento ir Tarybos reglamentą (ES) Nr. 575/2013 nustatomi įstaigų priežiūros ataskaitų teikimo techniniai įgyvendinimo standartai (OL L 191, 2014 6 28, p. 1).